khistorydata/jeongjo-sjw-relations huggingface dataset:
정조 6년
刑曹啓目。粘榮川縣殺獄罪人南三用獄事段。待用刑各別嚴訊。究覈情實爲白乎旀。盈德殺獄罪人吳命乭等獄事段。殺獄體重。臣曹不敢擅便。上裁敎是白乎旀。居昌縣殺獄罪人僧就連等獄事段。待用刑依法囚推。期於輸情爲白乎旀。順興府殺獄罪人金致乞獄事段。獄體甚重。臣曹不敢擅便。上裁敎是白乎旀。昆陽郡僞造印信罪人李成規等段。如許僞造之徒。不可只施定配。待用刑。令該道臣各別嚴刑懲礪之意。竝以分付。何如。判付啓。榮川縣殺獄罪人南三用獄事段。道臣傅生。秋曹守法。雖謂之兩說皆通。可也。而第其傅生之論。未得拈出其要領乙仍于。致有此守法之議是如乎。殺獄剖決。莫難乎內傷。內傷實因固多可疑是隱乃。至如耳根。係是速死處。而關上竅下。血凝血出。則其所致命。未必不由於此是在果。今按其脈錄而考之。則耳根之傷。不在左而在右。用左手則右損。用右手則左損。明有法文。三用。旣不用左手是隱則。在右之損。豈必是三用之手毆兺不喩。況旀血汁之流出兩耳竅同然是如爲有則。其可曰三用之左右手。打人左右耳乎哉。卽此究之。可知戒金之乘醉顚樣。東倒西赴。以致左右耳根之觸傷。陶器在傍。隨觸片碎。則炭店矮屋。又安知其攘捔之來觸乎。屍親招辭。檢官跋辭。多以耳根之傷。歸諸足踢兺除良。或者亦以爲自觸異於被打。被打之故。卽日致死是如爲有乃古有觸槐而死者。觸柱而死者。復何疑於戒金乎。又以物情推之。官吏見辱於店漢。宜無拱手謹避之理是隱乃。常漢之崇佛致齋。何等虔誠是隱則。供佛歸路。決無限死踢人之擧。由前由後。合有參恕。而尙今囚推。必因官人店漢之間。抑强扶弱之致。三用。身乙。特從惟輕之典。減死定配爲旀。盈德縣殺獄罪人吳命乭獄事段。三檢實因。旣皆昭著。元犯招辭。便同輸疑兺不喩。本夫之打殺奸夫。必以奸所與否。定其死生。而萬億之被打。旣非奸所。則如法償命。在所不已是隱乃。第念襯身之物。莫切於衣服。而姜女在逃。衣褓則在於萬億。男女雖不竝處。情跡便同奸所兺不喩。況旀潛通偕逃等委折。姜女直告於命乭者乎。道啓及卿曹之原情定罪。俱有意見是置。命乭段。減死定配爲有矣。姜女淫奔。卽是此獄之張本。奚特止於刑推懲勵。遠地殘邑。依法典爲婢爲旀。姜鳳鶴私和之罪乙良。令道臣參量勘處爲旀。盈德縣殺獄罪人張晉翰獄事段。兩腿之潰爛膿汁。似合於無冤錄杖㾗條是隱乃。柔軟而不堅硬。肉淆而無毒氣者。多有違左之端是如乎。道啓論列。不無意見兺除良。至於自斃牛肉事段。買食而死者三人。而三金。卽其中一人也。被打累日。無恙行步是如可。喫肉翌朝。煩懣成疾。又以脈錄言之。一望餘掘檢。足指甲猶帶靑色是隱則。肉毒之多於杖毒。自可推知。而道啓中不曾說出來。此等曲折。只以不明的難憑信爲言者。何也。三十之杖。不爲不多。而晉翰初不告官。任自擅施。以此勘斷。則可使晉翰服罪。豪右知戢。而殺獄償命一款。元非可論是如乎。晉翰乙良。令道臣照律嚴勘。干連諸人決處事。一依卿曹覆啓施行爲乎矣。金一東之往索賂物。果有是也。誠極痛駭。亦令道臣。一體詳査決處爲旀。居昌府殺獄罪人僧就連獄事段。道啓則元犯傅生。曲折該暢。透得按獄之三昧。曹啓則多人請刑。處置得宜。可作懲後之一道。竝只一依道啓及曹啓施行事。分付爲旀。熊川縣殺獄罪人李昌範獄事段。名以士族。恣行武斷兺除良。未笄良女。惟意怯辱。轉輾至於生出殺獄之境是如乎。雖以伊日擧措言之。乃於白晝通望之處。作此赤面奸騙之擧。翌朝咆哮。尤極强梁。所謂兩班。曾常漢之不若。所當嚴訊取服。亟置重辟。以射已丹之魂。而第其死生關頭。在成奸與未成奸。而此之究直欲臆斷。而乖審克之意是如乎。道啓則拈出欲爲二字而歸之未成。曹啓則指彼跨據一節而謂以已成。兩般意見。各自成說是隱乃。朝家之意。以爲不然。人之死生。亦大矣。已丹。以鄕曲間十八歲女兒。能知强劫之爲辱。判一死如就樂地。則昌範雖獰悍。果能奪其志而成奸乎。道啓中緝麻炊飯。初無必死之心是如可。及乎一洞人聚觀。昌範妻肆惡之後。羞愧捨命云者。何所據而有此論是隱喩。當日之結項被解。崔金兩女。丁寧立證是隱則。一死之早決於見劫之時。抑或推知。其所緝麻也坎飯也。安知不出於使家人不致慮之意乎。一死早已自辦。則雖以賁育之勇。莫之能屈。此所以知其未成者也。明知爲未成而急於償命。歸諸成奸。亦有欠於綜核之政。而適足以汚衊已丹之貞操是如乎。向於湖西徐女事。亦嘗褒其女之節。減元犯之律。今用已用之例。可謂準備之事。已丹段。爲先給復。以表其節義。昌範。身乙良。減死定配爲有矣。今若不加嚴訊。不投遠方是隱則。凡爲良家女子者。不潔身則不保命之事。種種有之。昌範發配前。準三次嚴刑。配所。以北道極邊定送事。分付爲旀。淸河縣殺獄罪人黃龍金獄事段。失妻適他。旣在三年之前。發怒行兇。又因卄金之賂。刃權竝用。情跡至憯。宜乎卿曹之主於守法。而第以蔀屋間切近之人情。今欲求生於必死之中是隱則。亦自有可生之路。蓋此龍金。以至窮至貧之漢。艱得一妻。忽地見失。饑不得炊。寒不得衣。顧何嘗一日不往來於其中耶。探知而未推尋矣。呈官而不猛治矣。鰥居無酬。喫盡艱楚。積憤橫肚。思無一洩。則比之旣失還推。旣推還棄。任其所往。置之相忘。大有間焉。何論日月久近。雖過五年十年。都女金漢同在處。無非龍金刷恥之奸所也。乃叔乃兄。雖云通信。而以其指路指家一事言之。可知其恐其戕殺也。此何足爲必償命之證案乎。懲索旣極駭痛。殺死亦甚殘酷。從重勘科。在所不已。而漢法三章。恐非此類之謂。龍金段。特爲減死定配。仍令配所官。待用刑嚴刑懲勵爲旀。順興府殺獄罪人金致乞獄事段。道伯之跋辭。卿等之結語。俱得斷獄之體。無容更議。致乞。身乙良。特從惟輕之典。參酌遠地定配爲旀。巖回之前後罪惡。大關倫常。凶獰叵側。覆載難容。待用刑各別嚴訊。依律處置爲旀。因此而有提諭者。按殺獄者。每以行賂私和。作爲彼隻之斷案。而殺獄裏面。至細且密。雖使檢官。用法物行檢是良置。疑晦之端。十居五六。或至於三檢四檢是穩則。彼蠢蠢者。何知其傷處有無乎。言詰毆打。渠雖有犯。而元告咆喝。行將告官則不問曲直。私和圖生。人情之常也。受者。罪固難赦。與者。情或可恕。儻或不審傷痕之淺深緊歇。而執此私和一事。直歸之眞贓。大非綜核之政。按獄者不可不察。卿等以此惕念。仍將此意。申飭諸道爲旀。昆陽郡僞造印信罪人李成規。慶州府印信僞造罪人李東杓等獄事段。竝只依道啓及曹啓酌決爲乎矣。成規段。渠以僞造隨從。倖逭大辟。律止於流配是隱則。所當含恩悔罪之不暇是去乙。再踵前習。慫慂愚氓。論其負犯。殺之無惜。而印不成文。特從次律。旣有受敎。勢將復施減死之典是隱乃。島配貽弊。誠如卿等之言。配所。以北道極邊磨鍊。卽爲發配。仍令配所官。準三次嚴訊事。竝以措辭行會爲旀。見今歲色垂暮乙仍于。朝家於大小決囚。無或曠日是隱則。本道獄案耳。亦不可許久遲滯。雖當坐齋之日。呼燭判決是如乎。判堂知悉。夜深前謄關。分付爲有矣。仍又嚴飭道伯。必於交龜前。親執決處事。分付爲旀。來頭放未放啓本中。未至配所罪人。一體錄啓事。竝以行會爲良如敎。
정조 6년
又啓目。粘殺獄罪人金夢得。待用刑期於得情之意。分付道臣。何如。判付啓。蓋此獄事。旣關倫理。且係年久。當初秋官之出意見行關。不無所據。而今觀道臣査啓及卿曹覆奏。雖不能打破疑端。亦可謂覰得奸狀。其在敦風懲惡之道。杖流之律。決難輕議。夢得段。待用刑各別嚴訊。期於得情。分付道臣爲良如敎。
정조 6년
壬寅十一月十四日辰時。上御誠正閣。右承旨同副承旨入侍時。右承旨李在學。同副承旨李時秀。記事官李祖承。記注官金鳳顯。別兼春秋金載瓚。以次進伏訖。上曰。差祭同義禁許遞。前望單子入之。出榻敎上曰。左承旨入侍。出榻敎賤臣承命出。與左承旨徐有防。偕入進伏訖。上曰。大臣入來與否。知入。賤臣承命出。還入奏曰。大臣將臣及禁堂。皆爲來待矣。上曰。竝入侍。領議政徐命善。判府事鄭存謙李徽之。領敦寧洪樂性。左議政李福源。右議政金熤。訓鍊大將具善復。御營大將李柱國。禁衛大將李敬懋。判義禁金華鎭。知義禁李性源。同義禁徐有隣偕入進伏訖。命善等曰。日氣甚寒。聖體。若何。上曰。一樣矣。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命書榻敎曰。承旨前望子入之。又命書榻敎曰。新除授承旨牌招察任。上曰。此密啓又爲來到。故使卿等入侍矣。卿等須詳閱。可也。命善等曰。事機。甚迫急矣。襄陽之代。不可不擇差矣。上曰。未得其人。或有可合者耶。命善曰。如具世勣者。甚有氣力矣。上曰。予亦知其爲人。果好矣。仍命書榻敎曰。襄陽府使有闕之代。口傳差出。上曰。留待守令襄陽府使禁府都事入侍。賤臣承命出。與平山府使李亨元。襄陽府使具世勣。禁府都事尹守默。假都事具紞偕入進伏。上曰。平山事。近日。果何如。亨元曰。似有知戢之意。而至於某某人則獍心難化。干連甚重。是爲可悶矣。上曰。此狀啓。使具世勣及具紞詳見後。使之謄去。以爲後日按閱之地。好矣。上曰。罪人文書。盡爲考見乎。性源曰。臣等果爲考閱。則凶言悖說。多在其中。且術數等書。無非誑惑之說。極爲驚心矣。有隣曰。以其文書觀之。凶謀逆節。可謂一串貫來。諸煥。不可不發捕矣。上曰。罪人文書。出給該府都事。出使人。亦當相換。以草記擧行。可也。上曰。左副承旨入侍。出榻敎賤臣承命出。與左副承旨鄭志儉偕入進伏。命書密諭訖。命世勣進前。上曰。狀啓旣以詳見。可知其間事情。汝須下去。使具紞。出沒閭里。期於捉得。今者差遣與爾姪同去。實有意焉。俾無民間騷擾之弊。可也。命退。諸臣以次退出。
정조 6년
壬寅十一月十四日申時。上御誠正閣。右承旨入侍時。右承旨李在學。假注書趙衍德。記注官金健修金鳳顯。以次進伏訖。上曰。今番凶逆。無異戊申賊矣。在學曰。觀其設心。末抄不知至於何境矣。命書關西回諭訖。上曰。關西上來裨將留待事。分付。賤臣承命出傳。在學曰。平山府使李亨元。今方來待政院矣。上曰。明日午後。更爲來待事。分付。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨鄭志儉坐。右副承旨徐鼎修坐直。同副承旨李時秀坐。注書李祖承藥院直一員未差。假注書趙衍德式暇。事變假注書車亨衢仕。
정조 6년
傳于李在學曰。左承旨右承旨入侍。
정조 6년
承旨前望單子入之。沈豐之落點。
정조 6년
李在學啓曰。新除授左副承旨沈豐之。時在京畿果川地。斯速乘馹上事下諭。何如。傳曰。前望單子入之。
정조 6년
徐有防啓曰。右副承旨徐鼎修。卽爲牌招察任。何如。傳曰。允。
정조 6년
以香室永禧殿冬至祭親享時受押單子。傳于徐有防曰。出宮時當親押矣。
정조 6년
傳于徐鼎修曰。再明日出宮門路。以協陽門爲之。親押處所。以仁政殿爲之。
정조 6년
傳于李時秀曰。動駕在近。侍臣不備。在外三司許遞與未差之代。前望單子入之。
정조 6년
前望單子入之。大司憲鄭好仁。副應敎朴天行。副校理趙興鎭。修撰尹得孚嚴思晩。副修撰姜彝正。正言李迪喆。持平金宗鐸。大司諫沈豐之。獻納金翊休落點。
정조 6년
李在學啓曰。新除授大司憲鄭好仁。身在罷職中。何以爲之。敢稟。傳曰。給牒敍用。
정조 6년
兵曹口傳政事。副司果。趙武範李泰永徐美修韓用龜。
정조 6년
吏曹口傳政事。以兪漢寧爲懿陵令。
정조 6년
傳于徐鼎修曰。承旨房仍。工刑換房。
정조 6년
徐鼎修啓曰。因掌令權枰上疏。當該都事。從重勘處依施事。批下矣。以何傳旨捧入乎。敢稟。傳曰。削職傳旨捧入。
정조 6년
慶尙監司狀啓。十一月令薦新進上生靑魚。日氣連暖。不得鱗次封進。惶恐待罪事。傳于徐鼎修曰。勿待罪事。回諭。
정조 6년
徐有防。以弘文館言啓曰。新除授副校理趙興鎭。時在黃海道白川地。修撰尹得孚。時在平安道殷山縣任所。經筵入番事緊。請竝斯速乘馹上來事。下諭。傳曰。依啓。
정조 6년
徐鼎修。以備邊司言啓曰。各處上下錢邊分數。自廟堂參量酌定後。形止草記事。命下矣。依傳敎捧甘於各該司。今始一齊報來。而錢布參互上下處。朔下則或限五朔。或限六朔。或限七朔。雇立則限三當。奉足則限二等。木邊皆以純錢磨鍊。而訓局奉足純木則每等分數代錢。故竝令依所報施行。各司之受食兵布者。旣屬兵曹。更無可論。而其餘則自各其司。或例下純錢。或例授貢物。又或拘於財力。不得以純錢磨鍊云。故秩秩區別。別單書入之意。敢啓。傳曰。知道。
정조 6년
徐鼎修。以吏曹言啓曰。今此宗廟各陵殿冬至祭獻官大祝。時無職名人員。令該曹口傳付軍職。何如。傳曰。允。
정조 6년
徐有防。以禮曹言啓曰。卽接懿陵參奉所報。則本陵令尹擎柱。身病猝重。今此冬至祭享時。不得進參。卽速變通云。莫重祭享。兩官不可不備員參祀。令尹擎柱。今姑改差。其代。令該曹口傳差出。以爲備員將事之地。何如。傳曰。允。
정조 6년
壬寅十一月十五日巳時。上御誠正閣。左承旨右承旨入侍時。左承旨徐有防。右承旨李在學。記事官李祖承。兼春秋金鳳顯。別兼春秋徐龍輔。以次進伏訖。上曰。狀啓抄節之役。何以爲之乎。在學曰。今方出草。而未及正書矣。命有防書榻敎曰。右副承旨許遞。前望單子入之。命退。承史以次退出。
정조 6년
壬寅十一月十五日午時。上御誠正閣。左承旨左副承旨入侍時。左承旨徐有防。左副承旨鄭志儉。記事官李祖承。兼春秋金鳳顯。別兼春秋鄭東俊。以次進伏訖。上曰。左副書役。方到何境乎。志儉曰。今方始書。而事係重大。一畫一字。不敢放過。故自爾遲滯矣。但如臣鈍拙之筆。猥當此奉敎之役。惶悚無地矣。上曰。以承旨之筆而如是謙辭乎。刻役甚促急。今日內畢寫然後。可以及期云。左副則先爲退出。可也。志儉曰。奉敎書。依例書之于序文之下乎。上曰。今番則監印官下。以奉敎書序文。依校閱諸堂例。具職銜書之。可也。上曰。昨與再昨。判付秋曹。盡爲擧行云乎。有防曰。今已擧行矣。上曰。此是凍獄滯囚之爲矜悶處。凡係殺獄。係是人命關頭。下一字遣一辭之際。生死立辦。故每於諸道殺獄啓本之入啓也。其所披閱。不啻屢回。朝晝無事時。專精湛神。意與心會。看得一本。無限用力。方始起草於判付。而晝之所致疑者。中夜靜思。而雖致夜分時。輒呼燭更閱。以至於予心自以爲斷然無可疑然後。方完決。故近來以此。許多夜不得着睡。而昨日都哥文案則尤是最難決最難辨者。大費精力。昨始下判付矣。有防曰。恤囚重命之聖意。孰不欽仰。而臣以此。連日寒殿。呼寫至夜分。下情。還不勝悶迫矣。都哥文案判付。臣於元文案入啓時。略略看過。而大體至陰至憯。事係綱常。而今此判付。竝傅之生道。而分柝之敎。曠蕩之恩。竝行於其間。臣等聚首奉讀。益不勝欽仰矣。仍命退。諸臣以次退出。
정조 6년
壬寅十一月十五日申時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳳顯。以次進伏訖。上曰。上寶鑑時。各差備官塡差單子入之。賤臣承命出持入。命鼎修讀奏。上曰。左承旨入侍。賤臣承命出。與左承旨徐有防偕入進伏。命書榻敎曰。新除授承旨。牌招察任。仍命退。諸臣以次退出。
정조 6년
行都承旨嚴璹藥院直。左承旨徐有防坐直。右承旨李在學坐直。左副承旨鄭志儉坐。右副承旨徐鼎修坐。同副承旨李時秀坐。注書李祖承仕直一員未差。假注書趙衍德藥院直。事變假注書車亨衢仕。
정조 6년
徐有防啓曰。大駕詣永禧殿。王大妃殿。惠慶宮問安。何承旨進去乎。敢稟。傳曰。同副承旨進去。
정조 6년
李在學。以兵曹言啓曰。明日動駕時。別雲劍徐有慶。時無職名。依例口傳付軍職。何如。傳曰。允。
정조 6년
兵曹口傳政事。副司直徐有慶。
정조 6년
李在學。以義禁府言啓曰。明日擧動時。各差備都事。不可不備員。都事尹光柱削職之代。令該曹口傳差出。何如。傳曰。允。
정조 6년
吏曹口傳政事。以李性淵爲禁府都事。
정조 6년
李在學。以義禁府言啓曰。忠翊將李恒訥。拿囚之意。敢啓。傳曰。考律勘放後。草記。
정조 6년
李在學。以義禁府言啓曰。時囚罪人李恒訥。考律勘放後。草記事。命下矣。李恒訥段。傳旨內忠翊衛鄭興佑。闕直矣。莫重闕內。如是闕直。罪取考律文。則大明律不能爲條有曰。凡不能得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。李恒訥。杖八十收贖。奪告身三等。放送之意。敢啓。傳曰。知道。如有功議。各減一等。
정조 6년
慶尙監司。草溪居都啓使擊錚內辭緣究覈事。啓本判付內啓。從古最難明者淫獄。而況此係關綱常。至陰至潛者乎。應兪推誘於應千。應千推誘於應兪。俱有證援。各自圖脫。無怪其訟官之難於釣覈。徒致疑晦。而朝家則以爲。蔽一言曰無是理也是如乎。噫。嶺南卽鄒魯之鄕。而都文兩姓。又是班族是隱則。鄒魯之鄕。班族之類。豈有此等無前之變怪是旀。雖以文案考之。亦自有覰破者。蓋應兪。家置年少孀婦。尋常一念。不馳於行露。丘麻之患。而所謂應千。以從弟之親。或看檢應兪之藥餌。或投宿應兪之廬幕。其所往來。無內外無晝宵。從叔姪婦。自相親近。則應兪不顧事理。妄生疑慮。惹起事端。稍稍倡說。一室之內。舅婦積怨。同堂之中。兄弟成讎。日甚一日。必欲甘心。而天倫義重。姑且泯默是如可。及其迫逐成女。奪情改適之後。新嫌舊猜。殊塗竝湊。於是乎追摘臘月之事。作爲甘制之資。應千慫慂於外。成女誘說於內。仍使孀婦。窮無所歸。憤懣成疾。轉輾至於懷單呈官。飮藥就死之境者。明若觀火是如乎。前後訟官。每以臘月事。看作肯綮。靳靳不已。而若其許多搆罪之計。許多伺釁之術。不在於臘月事有無。則欲以臘月事。斷此獄者。未之深思兺除良。就其臘月事論之。驟看則雖似應兪可疑之案。細究則反爲應兪自明之端是如乎。假使應兪。內懷罔測之心。夜過孀婦之戶。則雖有如斗大膽。方其若妻若婦警盜疾呼之際。口呿心疼。抱頭鼠竄之不暇。顧何敢挺身曰我。晏然應之乎。有意無意。一我字可以立判是遣。又以破甑一款。如得奇貨。作爲欛柄。而夜行顚跌。觸破器皿。或不是異事是如乎。苟如是說。諸凡跣不視地。厥足用傷者。盡當驅諸淫奸之科。可乎。應兪親舅也。應千從舅也。倫常之變。兩舅相誘。在孀婦。只有一死而已。而以臘月䵝昧之說。執而告舅。是誠何心。惟彼孀婦。眞有不顧告舅不難判死之意是隱則。再昨年臘月以後。無非可告可死之日。何至於過三年十七箇月。而始有此擧措乎。朝家以是明知其爲成女應千之所慫慂是遣。此獄原犯。不在應兪。則當在應千。而應千。亦未必然。應兪之供曰。目見應千與孀婦。同宿同坐。非一非再云爾。則以應兪讎視應千之憤。若見其同宿同坐之擧。有何一半分顧惜愛吝之心。不告官家。不播隣比。而只以言語呵責而已乎。至如應千替當之說。逃躱之事。亦無非可疑是隱乃。一則迷劣之故。一則過怯所致。何必執此而歸之於必然之科是旀。應兪之錢索投札之語。應千之買馬馱去之云。俱是彼此間圖囑證參。死中求生之計。又奚足取信也。蓋此獄事。始起於應兪之致疑應千。中成於應千之反誣應兪。終能於成女之同心逞憾。孀婦之告舅就死。其源甚微。其流轉大。而考其實。則未見其眞箇箚着處。此朝家所以斷之曰。無是理也。然應兪應千。自有可殺之罪。噫。彼親屬相奸。是何等醜穢。又何等關係也。今於同堂之間。弟誣兄。兄誣弟。傷倫悖俗。更無餘地。所可道也。言之汚口。考之律文。應兪罪關三省。應千事係一律。而應兪應千。互相構誣。出場無期。雖令一傡置辟。渠不敢辭是隱乃。但律文曰。死罪所誣之人。已決者反坐以死。未決者杖一百流三千里。應兪應千。皆是未決折之類。情雖可殺。法有所據是遣。文召史之自斃。宜若有一人償命。而無論應兪應千。身被惡名。各自圖脫。所謂我躬不閱。遑恤我後者。政指是耳。不可以專意威逼。設計故殺論。亦不可用手毆刃。滅口漫漶論是如乎。以此以彼。合施此律。草溪郡囚推罪人都應兪應千等。特爲減死島配。干連諸人。或左或右。無一公言者。誠極痛駭。而大關係處。各爲其親。容有可恕。竝參酌放送之意。行會慶尙監司處事。下刑曹爲良如敎。
정조 6년
刑曹啓目。粘南原府殺獄罪人。金日先獄事段。似當施以減死之典。而臣曹不敢擅便。上裁爲白乎旀。全州府殺獄罪人。梁大善獄事段。待用刑依法同推。期於得情爲白乎旀。谷城縣殺獄罪人。嚴成云等獄事。獄體至重。臣曹不敢擅便。上裁是白乎旀。康津縣殺獄罪人。張永浩獄事段。待用刑各別嚴訊。期於取服。何如。判府啓。南原府殺獄罪人。金日先獄事段。日先之罪。旣止裏衫。金女之死。明出飮藥。則自當從本律勘斷。而但近來殺獄啓本。此等奸怯之事居多。今若循例杖流。則强暴者類。無以懲戢。日先段。依卿等所奏。減死絶島定配。湖西之徐女。嶺南之已丹。旣示褒嘉之意。金女段置。宜無異同。特爲給復。以表貞操爲旀。全州府殺獄罪人梁大善獄事段。刃傷旣已分明。致死又在限內。則卿曹覆啓。出於守法之意是隱乃。但鎌肕。本非致命要害處。而道臣跋語。畫出鬪鬨時光景。直斷之以過誤者。亦不無意見矣。然過失殺者。卽指耳目之所不及。思慮之所不到者爲言耳。大善之刃傷已采。雖出無心看證。金世貴招內。旣曰見大善之持鎌向前抱持之。使不得犯手是如則。似不可專然歸之於過失兺限良。過失殺例徵死罪。贖四百餘兩錢給付屍親是如乎。鄕曲殘民。四百兩錢。從何處出乎。以法則不可徵。以勢則不得徵。於此於彼。有配而已。大善。身乙。參酌定配爲旀。谷城縣殺獄罪人。嚴成云獄事段。前道伯檢狀之題。已起十分之疑。時道伯論列之語。更加一層之說。卿曹所奏。雖出守法。兩道伯旣居本道而按獄。則必有聞見之眞的者兺除良。成大旣執成云之髻而仰臥是隱則覆上者之膝肘。在下者之臍肚。勢必摚着。而膝肘堅。臍肚虛。虛以當堅。自致虧損是遣。歲云若或緊蹴而猛撞。成大豈能執䯻不放。過之十尺之地乎。兩人相鬪。曾無用意拳踢之事。而一生一死。誠是幸不幸耳。素患之說。不足就信。故殺之律。未知襯合。成云段。特爲減死定配爲旀。靈光郡殺獄罪人。林女於仁惡獄事段。設令傷痕狼藉。詞證明白是良置。辜限間內外。不啻嚴截。至以分刻較計。則辜限外殺獄。自當在酌決之科。而況此傷處之微靑微硬。若存若無者爲旀。又況齊蟾之爲屍親婢子。而輒以病痢之說。丁寧立證者乎。道啓曹啓。俱主惟輕。此等之獄。不必持疑。於仁惡身乙。特爲參酌定配爲旀。靈光郡殺獄罪人大守指獄事段。辜限之法。上段已有云云。而過辜限五日之獄。若以兩指間如絲縫之傷。曰以刃傷。遽然償命。則俾辜限之制。將無所施。大守指。身乙良。依道啓曹啓。參酌定配爲有矣。刃傷比毆傷。輕重自異。配所以遠地磨勘爲旀。康津縣殺獄罪人張永浩獄事段。道臣跋語。以醉失常性。主於原怒者。誠未可曉。殺獄之顚狂減律。指其病在狂易。不知死生之謂也。今若以醉後失狂。視同於顚狂。輒貸一律。則欲殺人者。必先飮酒。而及其獄成則曰。非我也。酒也。是豈不大關後弊乎。醉後二字。宜不擧論是旀。本獄段。考之傷處。參以詞證。則有足覰破者。屍親以德初招則曰。永浩持石坭入房中。巡巡壓胸。再招則永浩。以爋造形塊石。亂打門閾之時。一番橫觸於銀南之胸膛。又曰。且以石鏖磨胸膛是如爲有置。以德。卽受賂屍親卜萬之妻。則後招之異於前招。若有可疑。而第以招辭。較諸傷處。則巡巡者。屢次之謂也。而銀南傷痕。不過是心坎一處。則豈不與再招中一番橫觸。沕然相合乎。旣是橫觸。則大異故殺。以此傅生。綽有餘裕是去乙。醉後云云。不亦左乎。心坎傷痕。知其爲橫觸。則斷以大辟。有非審克之道。永浩。身乙。特爲減死定配爲有矣。南土雜術。誠一痼弊。而所謂永浩。稱以兩班。曰人逐鬼。作符誦經。誑惑人心。此其罪浮於本罪。今若尋常決配。則到處有誑惑之弊。他人無懲戢之道。配所乙良以咸鏡道穩城府磨鍊。仍令配所官。無時點考。嚴加防守。毋致復踵前習。移害北民。如此申飭之後。萬有一不遵朝令。從後現發。該邑倅難免重勘。竝以此意。文移該道伯處爲旀。卜萬之圖賴妹屍。九澤之約賣死奴情狀。萬萬駭痛。傡令道臣。詳査重勘爲良如敎。
정조 6년
以備忘記。傳于李在學曰。道內尤甚諸邑。雖有蠲免。而分數外還上。趁期辦納。亦未可知。以未捧爲已捧。必有反作。卿其細加審察。捧未捧實數。使之無隱磨勘。未準捧處。卿其量宜停退事。下諭原春監司。
정조 6년
壬寅十一月十六日辰時。上御誠正閣。右承旨平山府使入侍時。右承旨李在學。記事官李祖承。兼春秋金健修金鳳顯。平山府使李亨元。以次進伏訖。上曰。一自向日之後。海西一道。便作賊藪。而平山尤甚。人心陷溺。義理晦塞。靡有底定。此誠可悶。未知近日事果何如。亨元曰。綸音頒下後。大小民人。皆知忠逆之分。實有丕變之望矣。上曰。然則可無慮耶。亨元曰。二十一人中。九人爲魁。若除其魁而治其黨。使知有忠逆之分。明義之可畏。則其餘諸人。別無他慮矣。上曰。瑞集事。不可不知矣。鎭川之獄。寔繁其徒。而渠以前事被謫之後。忽有此告變之擧。因此而賊情盡綻。瑞集平産也。前頭事。不無關於平人。故玆及之矣。命退。諸臣以次退出。
정조 6년
壬寅十一月十六日未時。上御誠正閣。右副承旨入侍時。右副承旨徐鼎修。記事官李祖承。兼春秋金健修金鳳顯。以次進伏訖。上曰。左承旨左副承旨入侍。出榻敎賤臣承命出。與左承旨徐有防。左副承旨鄭志儉偕入進伏。上曰。雨勢如此。無異夏令。誠爲可憫。有防曰。終朝大霔。今始有開霽之望矣。上曰。寶鑑序文。果善書矣。志儉曰。臨急書進。未及盡精。實切惶悚矣。上曰。諸文臣終歲勤勞。今當畢試之時。不可無別般奬勸之擧。當依古賜榜目例。書給試榜一件。好矣。志儉有防等曰。聖敎至當。此亦盛事矣。上曰。今番則壯元處。每年都計劃榜眼。特爲書給。此後以此定式。三場壯元則以搗練楮注紙書給。一榜。請出奎章之寶。安寶以給。之次以下壯紙書給。而亦爲安寶與賞典。竝令親受。安寶後內入。亦待還下頒給。而壯紙件。皆令自今番書給。可也。仍命退。承史以次退出。
정조 6년
壬寅十一月十六日二更一點。上御誠正閣。坐直承旨入侍時。左承旨徐有防。右承旨李在學。假注書趙衍德。記注官金健修金鳳顯。以次進伏訖。上曰。守宮承旨若有頉。則改望以入事。分付。賤臣承命出傳。命讀全羅道殺獄罪人酌處判付訖。上曰。今日內正書行關事。分付該曹。命退。承史以次退出。
정조 6년
都承旨嚴璹隨駕宿。左承旨徐有防隨駕直。右承旨金宇鎭隨駕宿。左副承旨鄭志儉隨駕宿。右副承旨徐鼎修隨駕宿。同副承旨李時秀隨駕直。注書李祖承隨駕直一員未差。假注書趙衍德隨駕直。事變假注書車亨衢守宮直。
정조 6년
上在永禧殿。停常參經筵。
정조 6년
大駕詣永禧殿。入齋室後。奎章閣政院玉堂藥房口傳問安。答曰。知道。
정조 6년
傳于金宇鎭曰。雨勢如此。禁軍馬兵及留陣營騎士。使之解甲冑隨駕事。分付。
정조 6년
傳于金宇鎭曰。同副承旨。馳詣宗廟景慕宮。奉審摘奸以來。
정조 6년
傳于李時秀曰。侍衛軍兵毛具。
정조 6년
戶曹參議前望單子入之。鄭宇淳落點。
정조 6년
兵曹參議前望單子入之。李文源落點
정조 6년
有政。吏批。判書金華鎭進。參判李在協進。參議沈念祖進。右副承旨徐鼎修進。啓曰。大司成今當差出。而擬望之人乏少。承旨竝擬。何如。傳曰。柑製不遠。以在京無故人。差出。
정조 6년
以洪仁浩爲掌令。沈墢爲兵曹參判。李崇祜爲刑曹參判。李東遇爲敦寧都正。宋載德爲工曹佐郞。李鉉重爲富寧府使。金憙爲大司成。漢學敎授金載瓚。兵曹正郞李夔單付。
정조 6년
兵批。判書徐有隣進。參判沈墢入直進。參議未差。參知柳誼病。同副承旨李時秀進。副護軍田光洙崔光璧。副司直趙時俊洪秉德趙尙鎭宋載德沈有鎭李鎭恒南玄老李度默李顯靖徐秉德李世奭。
정조 6년
李時秀。以訓鍊都監言啓曰。環衛事體。至嚴且重。雖奉命之人。不準信標。任許出入。大關軍律。今日別監。雖因下敎往來。以軍法爭執。祗受標信。始乃奉行。道理當然。而不待標信。許其出入。若此不治。後弊不可勝言。當該哨官丁彙泰爲先汰去。待用刑嚴棍懲後。而臣亦有常時不能嚴紀律之狀。惶恐待罪之意。敢啓。傳曰。卿之草記。大是得體。然伊時事勢。無異親承下敎。卿則勿待罪。將官勿汰。可也。
정조 6년
李時秀。以義禁府言啓曰。李恒訥。杖八十收贖。奪告身三等事。照律草記批旨內。如有功議。各減一等事。命下矣。李恒訥曾祖台望。保社原從功臣云。功減一等。杖七十收贖。奪告身二等之意。敢啓。傳曰。知道。
정조 6년
壬寅十一月十七日辰時。上詣永禧殿。擧動入侍時。行都承旨嚴璹。左承旨徐有防。右承旨李在學。左副承旨鄭志儉。右副承旨徐鼎修。同副承旨李時秀。記事官李祖承。假注書趙衍德。記注官金鳳顯。別兼春秋鄭東浚。以次隨駕。上具遠遊冠絳紗袍。乘輿出協陽門。詣仁政殿月臺。通禮跪請降輿。上降輿。就板位。南向跪。有防東向跪。準祝訖。跪進上前。上跪受親押訖。降自東階。詣祗送所祗送訖。通禮跪請乘輿。上乘輿。出仁政門。通禮跪請降輿乘輦。上乘輦。下敎曰。守宮承旨。當以沈有鎭落點。先爲出牌事。分付。賤臣承命出傳。上曰。守宮閣臣。卽爲承牌事。催促。志儉承命分付。上曰。今方駐輦趣召。尙不入來。事體所在。誠極未安。以此下敎。更爲申飭。有防曰。守宮閣臣。今將入來云矣。上曰。入侍事。分付。賤臣承命出。與蔡濟恭。偕入進前。上曰。卿之所引。誠涉太過。至於守宮等事。有何辭避乎。仍命退。駕出敦化門。上曰。部官勿參陪班。往察抄戶事。分付。在學承命分付。駕詣鍾樓前路。上曰。都下錢荒。聞益滋甚。當採詢民情。還宮時。貢市堂上。率貢市人來待街上事。分付。在學承命分付。駕詣殿大門外。通禮跪請降輦。上降輦。乘輿。入門內。通禮跪請降輿。上降輿入齋室。下敎曰。本殿與太廟有異。殿外只有一重門。若致喧譁。兵判當論責。別定禁喧郞廳。使之各別看飭。大臣重臣跟隨。如例帶入。百官勿率下隷事。分付。在學承命分付。少頃。上具冕服。就板位西向立。通禮跪請四拜禮。上行四拜禮。仍詣殿內奉審。又詣尊所器所看審訖。還詣齋室。命書榻敎曰。戶曹參議前望單子入之。又命書榻敎曰。兵曹參議前望單子入之。賤臣承命出持入。命書榻敎曰。新除授兵曹參議牌招。兵曹判書徐有隣曰。今日還宮時。侍衛當爲備員。而新除授參議李文源。在外未肅拜。令政院稟旨變通。何如。上曰。許遞。令該曹口傳差出。可也。出擧條命書傳敎曰。前二軍色郞廳李夔仍任。司僕正口傳差出。又命書傳敎曰。政事當日爲之。又命書傳敎曰。差祭兵曹參判許遞。上曰。兵曹郞廳以三司中人。各別擇差事。分付。賤臣承命出傳。上曰。政望催促持來。賤臣承命出持入。命書榻敎曰。大司成牌招察任。上曰。各該公事。當於帳前入啓。而退在閤外。請出司謁。事涉駭然。何承旨如是擧行乎。仍命書傳敎曰。當該司謁及政院下吏。待用刑。令攸司從重科治。上曰。俄有下敎。而喧譁若是太甚。宣傳官何不禁飭乎。諸宣傳官姓名。兵判出去知入。有隣承命出。回奏曰。依昨年下敎。皆退在門外矣。上曰。百官外位。亦依昨年例。大門外行禮事。分付。有防曰。已爲分付矣。日入。宣傳官跪告各軍門懸燈。上曰。知道。命書傳敎曰。侍衛軍兵毛具。祭時至。上具冕服。由東門。入就板位。通禮跪請四拜禮。上行拜禮。仍詣盥洗位。盥洗訖。入殿內。行初獻禮。大祝進讀祝文。行禮訖。降復位。亞獻官終獻官。行禮如儀訖。上詣飮福位行禮訖。降復位。通禮跪請四拜禮。仍詣望燎位。望燎如儀。通禮告禮畢。上還御齋室。下敎曰。天明後當還宮。以此分付。還宮時至。上具遠遊冠絳紗袍。出齋室。通禮跪請乘輿。上乘輿。命書傳敎曰。本殿守僕。考例施賞。駕出殿門外。通禮跪請降輿乘輦。上降輿乘輦。至鍾樓。上曰。貢市堂上。率貢市人入侍事。分付。賤臣承命出傳。判尹鄭昌聖。率市民進前。上曰。昨年畿農。大致凶歉。都下民情。去益遑急云。今召爾等。欲詢弊瘼。爾等各陳所懷。可也。黍皮契貢人等奏曰。司僕所納黍皮。還屬本契。則庶可支過矣。司宰監貢人等奏曰。本監減貢之後。無以資生。請復舊貢矣。上曰。何以則可救錢荒乎。其人等曰。木代錢以純錢上下。則似無弊矣。又曰。均廳預賣錢。許令數年停退。則臣等可以要利資生矣。上曰。此有與民交利之嫌。不可許施矣。各人等所訴。有難猝定。判尹各捧所錄。來待政院。可也。命駕進發。至敦化門外。命宣傳官。解嚴各軍門。仍詣協陽門外。通禮跪請降輦乘輿。上降輦乘輿。入大內。諸臣以次退出。
정조 6년
都承旨嚴璹藥院直。左承旨李崇祜坐直。右承旨徐有防坐。左副承旨沈豐之在外。右副承旨鄭志儉坐。同副承旨李時秀坐直。注書李祖承仕一員未差。假注書趙衍德仕直。事變假注書車亨衢仕。
정조 6년
王大妃殿惠慶宮中宮殿。政院玉堂朝廷二品以上六曹堂上奉朝賀單子問安。答曰。知道。
정조 6년
傳于鄭志儉曰。右承旨許遞。前望單子入之。
정조 6년
傳于李時秀曰。右副承旨許遞。前望單子入之。
정조 6년
承旨前望單子入之。李崇祜沈豐之落點。
정조 6년
鄭志儉啓曰。新除授左副承旨沈豐之。時在京畿果川地。斯速乘馹上來事。下諭。何如。傳曰。允。
정조 6년
傳于李時秀曰。兵曹參議前望單子入之。
정조 6년
傳于李崇祜曰。貢市堂上入侍。
정조 6년
以原春監司平海等邑人物。渰死囕死及民家燒火狀啓。傳于李時秀曰。其中江陵燒戶。令廟堂。參考相當近例。優給恤典事。行會。
정조 6년
李時秀。以兵曹言啓曰。今十一月十九日武臣堂上祿試射設行。而試官望。備擬以入之意。敢啓。傳曰。不必慕華館設行。處所。依前例推移爲之。
정조 6년
李時秀。以兵曹言啓曰。依下敎。隨駕禁軍及駕後禁軍與武藝別監內吹兼內吹標下軍兵等處。設粥以饋之意。敢啓。傳曰。知道。
정조 6년
李時秀。以訓鍊都監言啓曰。依下敎。隨駕將校軍兵等處。設粥分饋之意。敢啓。傳曰。知道。
정조 6년
李時秀。以禁衛營言啓曰。依下敎。本營衛內槍劍軍兼內吹及留陣將校軍兵等處。設粥分饋之意。敢啓。傳曰。知道。
정조 6년
李時秀。以御營廳言啓曰。依下敎。駕前別抄兼內吹等處。設粥分饋之意。敢啓。傳曰。知道。
정조 6년
壬寅十一月十八日巳時。上御誠正閣。進箋閣臣入侍時。左承旨徐有防。一直提學鄭志儉。原任直提學沈念祖。直閣金載瓚。假注書趙衍德。別兼春秋徐龍輔鄭東浚。以次進伏訖。上曰。列朝寶鑑。今始撰成。事甚欣幸矣。志儉等曰。幾百年未遑之典。今此告成。實爲莫大之慶矣。上曰。適有盤果。卽召卿等耳。仍命宣醞。諸臣盡飽訖。以次退出。
정조 6년
壬寅十一月十八日未時。上御誠正閣。漢城判尹入侍時。判尹鄭昌聖。同副承旨李時秀。假注書趙衍德。記事官金龍俔。記注官金鳳顯。以次進伏訖。上曰。左承旨入侍。賤臣承命出。與李崇祜偕入進伏。上曰。左承旨父子。迭入銀臺。誠亦壯矣。崇祜曰。揆以私分。不勝惶感矣。上曰。貢市人所訴。抄錄以來乎。昌聖曰。渠輩所訴。合爲二十九件。而事極荒雜。言亦難信。故只抄七事。今方持來。一經睿覽後。可以稟處矣。上曰。錢荒。何以則有矯弊之道云耶。昌聖曰。市民輩初不言鑄錢之事。只爲請貸各軍門所在錢矣。上曰。若許鑄錢。則松都。果何如云耶。昌聖曰。本府久無開鑄之事。凡百擧行。自多難便。後日次對時。留守將欲仰稟云矣。命書傳敎曰。亞歲無異元歲。輦路適出鍾街。爲問弊瘼。朝於還路。召見貢市人。旣問之後。所以蘇捄之方。不害少忽。所捧弊瘼。令廟堂爛加消詳。再明日次對時稟處。至於錢荒之弊。亦屬目下切急之事。參量民情。亦於次對時。從長稟處。上曰。完營罪人。何當入來與否。知入。賤臣承命出。回奏曰。問于該營將校。則今夕間。當入來云矣。上曰。今日卽亞歲。日勢雖可入城。必延留中路。明日到江事。分付。此罪人上來後。卽當設鞫。豫令本府待令事。分付。命退。諸臣以次退出。
정조 6년
行都承旨嚴璹藥院進。左承旨徐有防坐。右承旨李在學坐直。左副承旨鄭志儉坐。右副承旨李時秀坐。同副承旨李謙煥坐直。注書李祖承仕直一員未差。假注書趙衍德藥院直。事變假注書車亨衢仕。
정조 6년
藥房都提調鄭弘淳。提調金華鎭。副提調嚴璹啓曰。眞殿親享。冒寒還宮。伏未審夜間。聖體。若何。臣等率諸御醫。趁早入侍。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。答曰。知道。各殿氣候一樣。不必入侍矣。
정조 6년
傳于李時秀曰。左承旨及在外承旨許遞。前望單子入之。
정조 6년
承旨前望單子入之。李謙煥林錫喆落點。
정조 6년
傳于李時秀曰。新除授承旨牌招察任。
정조 6년
以同副承旨林錫喆牌不進罷職傳旨。傳于徐有防曰。許遞。前望單子入之。
정조 6년
嚴璹啓曰。新除授右承旨李在學。牌招察任。何如。傳曰。允。
정조 6년
李在學啓曰。今日親鞫爲之事。命下矣。時原任大臣命招。金吾堂上左右捕將兩司諸臺。一體牌招。何如。傳曰。允。
정조 6년
傳于李時秀曰。司禁月刀扈衛軍官。置之。
정조 6년
以宮城扈衛取稟。傳于李時秀曰。置之。
정조 6년
有政。吏批。行判書金華鎭進。參判李在協進。參議沈念祖進。同副承旨李謙煥進。以申應顯爲大司諫。李度謙爲持平。李太亨爲正言。鄭在信爲校理。沈頤之爲刑曹參判。趙時俊爲右尹。
정조 6년
兵批。判書徐有隣牌不進。參判沈墢病。參議未差。參知柳誼入直進。右副承旨李時秀進。副司直金宇鎭林錫喆徐鼎修李文源。
정조 6년
李在學啓曰。今日政。新除授臺諫。竝待下批。牌招察任。何如。傳曰。允。
정조 6년
判義禁前望單子入之。蔡濟恭落點。
정조 6년
守宮假注書望。以馬思人爲假注書。
정조 6년
以訓鍊都監環衛步軍加定事單子。傳于李時秀曰。若此則出番三哨。勢將加把。此則置之。外營入直本局軍六十名。禁御兩營出番。鄕軍各一哨出用事。卿與禁御兩將知悉。卽爲擧行。
정조 6년
傳于李時秀曰。明日殿座時侍衛。早食後待令。
정조 6년
傳于李時秀曰。罪人結幕處。以御營廳出番軍一哨排立。
정조 6년
傳于李時秀曰。明日殿座時。挾輦軍。以一百名待令。皆以休軍待令事。分付。
정조 6년
傳于李時秀曰。明日殿座時。內環衛軍兵。以禁衛營出番軍二哨。御營廳出番軍。一哨排立。
정조 6년
李謙煥。以承文院官員。以都提調意啓曰。院製述官柳煥德瓜滿。代前察訪李華源差下。付軍職冠帶常仕。何如。傳曰。允。
정조 6년
李謙煥。以訓鍊都監言啓曰。本局中軍申大謙。身病甚重。勢難察任。今姑改差。何如。傳曰。允。
정조 6년
李謙煥。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 6년
李時秀。以禁衛營言啓曰。依下敎。本營槍劍軍兼內吹及環衛軍兵等處。設粥分饋之意。敢啓。傳曰。知道。
정조 6년
李時秀。以御營廳言啓曰。依下敎。駕前別抄兼內吹。環衛軍兵及留陣將校軍兵等處。設粥分饋之意。敢啓。傳曰。知道。
정조 6년
李謙煥。以義禁府言啓曰。親鞫時假都事十員。令該曹依例差出。何如。傳曰。允。
정조 6년
李謙煥以義禁府言啓曰。今此親鞫時。罪人往來之際。例有軍兵排圍之事。令訓鍊都監擧行。何如。傳曰。允。
정조 6년
大司憲鄭好仁疏曰。伏以。南殿薦祼。淸蹕穩旋。長至迓休。群情胥歡。仍伏念。殿下於臣。父母也天地也。雖使臣糜身粉骨。未足以報答萬一。而至愚至庸。不肖不敏。觸處昏憒。隨事顚錯。前後辜負。擢髮難數。殆至於式月犯科。惟聖上庇覆之德。始也誨責。俾之補黥而息劓。終焉曲貰。每荷乍斥而旋收。頂踵毛髮。罔非造化。臣雖至迷。亦具常性。豈不感激恩私。益竭鹵鈍。而慮淺識寡。事與心乖。孽由自作。理無幸逭。使臣自爲之謀。誠亦末如何已。向者集春之深夜醉酗。闕門之忽地作挐。俱係變怪。萬萬驚心。而前勘旣輕。後犯繼出。一則臣罪。二則臣罪。嶺海鈇鉞。無所不可。而付處之典。已從末勘。分揀之命。不俟終日。臣罪則日深一日。聖恩愈往愈摯。撫躬慙恧。繼之而自悼也。閑伏松楸。含恩訟愆。亦不敢久淹鄕廬。日昨來伏城外。都憲特除。適下此際。收敍恩命。又出格外。九頓以首。雙涕被面。臣是何人。若斯之洊承恩渥也。當此隆寒之節。躬行奠酌之禮。揆以分義。尤當竭蹶陪班。稍慰逖違之戀。且伸叩謝之忱。而第臣追惟舊愆。尙覺靦顔。秪憑寵靈。彯纓周行。實非私分之所敢出。只自縮伏路左。遙瞻羽旄。今日起居之班。亦不得趨參。臣情到此。生不如死。左思右量。進身無路。玆敢披瀝血懇。仰瀆崇嚴。伏乞聖明。俯垂鑑諒。亟削臣職。仍治臣罪以爲不職者之戒。千萬幸甚。臣於閑司漫局。無復抗顔之望。則淸朝風憲之長。尤豈可一刻冒據乎。旣不以臺職自居。不宜贅及他說。而憂憤所激。不敢泯默。略此附陳焉。夫國法之行。治逆爲大。逆孽之除。殲魁爲先。鄭妻龜柱。卽丙申諸賊之根柢。而天誅尙稽。德相煥億。亦湖海凶徒之窩窟。而王章姑屈。臣是年前伏閤之人。義不與此賊。共立於覆載之間。伊時三夜叫閤。雖緣遞職而中輟。目今諸逆接踵。倍切憤惋。復申前請。蒙允乃已。此固臣當然之義。今以非時。姑不更議。而臣愚死罪。亦不能無憾於大聖人處分之太寬也。顧今合辭之紙已毛矣。請討之舌幾弊矣。以殿下卓越千古之姿。何難乎揮廓一刀之斷。而終靳準許。一味玩愒。聖德之好生。非不至大。而群凶之繼起。何未念及也。德賊之外托儒名。內附權凶。與其妖姪。同惡相濟。至於四字不道之說。尤是萬古所無之逆。萬戮未足以懲罪。千剮未足以洩憤。姑置薄竄。尙使假息。馴致其獍肚互結。梟音相和。註釋凶言。煽惑人心。千妖百怪。疊現層出。以至乎澤白泓諸賊而極矣。論其窮凶絶悖之狀。俱是通天極地之罪。向使鄭妻龜柱。早伏邦刑。則雖以德億等之凶獰。庶幾知所懲懼矣。若使德相煥億。早置極律。則雖以澤白泓之不逞。安敢售其逆腸乎。德相輩之待時正法。旣承成命。而時日遷就。若或如國榮之徑斃。則臣恐刑政之失。莫大於此。而抑彼遐僻愚蠢。汚染誑惑。而不得見朝紙之類。尤何由聞知而革心乎。至於煥九之生出獄門。亦未免天網之太恢。而渠反締結府隷。咆哮邑吏。逶迤作行。少無顧忌。鄕獄拘擊。終有疎虞之慮。臣謂德相煥億。具格拿來。以待用刑。竝施顯戮。煥九亦令還囚王府。嚴鞫正法。最中義翊之密交陰嗾。前唱後應。端緖旣露。昭不可掩。臺啓之尙未賜兪。尤乖獄體。亦伏望竝卽夬從。仍施當律焉。臣無任屛營祈懇之至。謹昧死以聞。答曰。省疏具悉。當諒處。卿其勿辭行公。
정조 6년
敦寧都正李東遇疏曰。伏以。天啓鴻休。慶占螽斯。禮行親祼。聖孝克伸。臣民歡忭。曷有其極。仍伏念。臣草土餘喘。孤㷀屛蟄之中。忽伏蒙敦府恩除。惝怳隕越。感惶交切。第臣本無敦寧。今所見叨。不當冒膺。玆敢陳章仰瀆。伏乞聖明。亟命該曹。照例遞改。不甚幸甚。省疏具悉。疏辭。下該曹稟處。
정조 6년
壬寅十一月十九日辰時。上御誠正閣。承旨入侍時。右副承旨李時秀。假注書趙衍德。記事官金龍俔。記注官金鳳顯。以次進伏訖。上曰。出牌承旨。催促入來。賤臣承命出傳。命書傳敎曰。親鞫爲之。以親鞫處所。取稟。命書傳敎曰。依八月例爲之。又以政院啓辭。敎曰。時原任大臣。金吾堂上左右捕將時任三司。竝出牌事。分付。賤臣承命出傳。命書傳敎曰。兩司不可不備員。在外臺諫許遞。與未差之代。今日政差出。又命書傳敎曰。正輦副輦儀仗。竝置之。又命書傳敎曰。留營置之。留陣則御將。只率本營軍兵中東營新營騎步。從便結陣。日寒若此。標下軍兵。亦令從略出用事。分付。又命書傳敎曰。今日殿座時。以訓局馬兵二哨。步軍五哨隨駕。作門禁軍二番隨駕。而訓局軍兵及禁軍等。皆以昨日休軍出用事。分付。出番軍兵。勢難如期等待。禁軍以入直八十人。先爲出用。待出番軍齊到。還入直所。訓局軍則未齊到前以外。各營馬步軍兵。各留十名。餘皆出用陣上。待出番軍齊到。還送信地事。分付。又命書傳敎曰。金虎門弘化門入直軍兵。各留三十名出用陣上。待出番軍齊到。還入直所事。分付。又命書傳敎曰。罪人結幕處。以御營出番軍出用名數。參考前例爲之事。卽爲分付。又命書傳敎曰。罪人上闕。命退。承史以次退出。
정조 6년
壬寅十一月十九日巳時。上御誠正閣。左承旨入侍時。左承旨徐有防。假注書趙衍德。別兼春秋徐龍輔鄭東浚。以次進伏訖。上曰。罪人上闕後看護等節。申飭守幕都事。有防曰。此等擧行。本府想已嚴飭矣。上曰。大臣及金吾堂上。先詣禁營祗迎後。入參事。分付。命退。承史以次退出。
정조 6년
壬寅十一月十九日午時。上詣禁衛營。親鞫入侍時。行都承旨嚴璹。左承旨徐有防。右承旨李在學。左副承旨鄭志儉。右副承旨李時秀。同副承旨李謙煥。記事官李祖承。假注書趙衍德。事變假注書車亨衢。記注官金鳳顯。別兼春秋鄭東浚。以次隨駕。上具翼善冠衮龍袍。乘輿出協陽門。命書傳敎曰。行副直徐有慶。分提調差下。又命書傳敎曰。侍衛軍兵毛具。駕由敦化門。詣禁衛營。通禮跪請降輿。上降輿陞座。領府事金尙喆。領議政徐命善。判府事鄭弘淳李徽之。領敦寧洪樂性。左議政李福源。右議政金熤。行判義禁蔡濟恭。知義禁李性源徐有隣。同義禁洪秀輔。問郞副應敎朴天行。副司直尹㬦。副校理李魯春。校理李喆模。兵曹正郞李夔。佐郞金履正。典籍李度謙。前判官徐美修。大司憲鄭好仁。掌令權坪。大司諫申應顯。司諫朴聖泰。獻納金翊休。正言權裕李太亨。刑房都事李光德申翼顯。文書都事李性淳金載謙。以次進前。尙喆等曰。日寒如此。聖體。若何。上曰。一樣矣。命書榻敎曰。工刑換房。命善曰。洪仁浩李羽晉。當以問郞差下。而時帶臺職。故不得爲之矣。命書榻敎曰。掌令洪仁浩。持平李羽晉。臺職許遞。問郞差下。又命書榻敎曰。問郞洪仁浩李羽晉。口傳付職。上曰。洪仁浩李羽晉爲文書郞廳。李夔李喆模爲傳命郞廳。上曰。朴瑞集。便是主人。當先爲發問乎。尙喆等曰。仁邦姑未捉來。則天湜。似當先問矣。上曰。金吾堂郞。必整齊出入。羅卒輩各別申飭。使之擧行。如是下敎之後。若有不勤。該堂上。當有論責。以此知悉。上曰。任嵂李延弼。卽爲入侍。同參問目。可也。命夔書問目。見事變日記上曰。罪人天湜上之。喆模讀諭問目訖。天湜納供。見事變日記上曰。旣有完營納招。而今於平問之下。終不直告。各別訊問可也。訊刑三度訖。上曰。爾爲直招。則或有可生之道。而右袒仁邦。甘爲死黨。是何故也。今以好生之意。特命解枷。爾其聚會精神。一一直告。可也。天湜供曰。云云。見事變日記上曰。刑房都事。初無一言參問。誠極駭然。仍命書榻敎曰。禁府都事李光德申翼顯。汰去。又命書榻敎曰。禁府都事徐有器。他司相換。上曰。關北兩西嶺東諸賊。結爲徒黨。潛伏鎭川山中。嘯聚三南之計。渠旣有自服。則別無更問之端矣。命善曰。聖敎果然矣。上曰。罪人終不直告。不待更招。當以同情之律。捧遲晩矣。命加刑五度訖。上曰。日寒如此。罪人若致徑斃。究問無梯。救療官以年少了了者。各別擇送。守幕都事。亦以詳明人定送。可也。仍命天湜下幕。命書榻敎曰。判義禁許遞。前望單子入之。又命書榻敎曰。新除授判義禁牌招。上曰。新除判義禁。催促入來。賤臣承命出傳。上曰。罪人瑞集上之。命書問目。見事變日記夔讀諭訖。瑞集供曰。云云。見事變日記上曰。爾與仁邦。同謫一主人時。所與酬酢。更爲直告。瑞集曰。一夜仁邦。仰觀天象。指矣身謂曰。十星在彼。皆有主應。其中李京來都昌國爲魁云矣。上曰。罪人終始呑吐。不告隱情。俄捧天湜所供。使之聽受。夔讀諭訖。上曰。德相之罪。爾果知之乎。瑞集曰。尙未詳知矣。上曰。向時所下綸音。爾亦未見耶。瑞集曰。雖或奉覽。未詳其罪案矣。上曰。瑞集解枷下幕。善爲救療。仍下幕。上曰。罪人亨夏上之。命書問目。見事變日記喆模讀諭訖。亨夏供曰。云云。見事變日記上曰。鄭鑑錄事。何不直告乎。命善曰。觀其爲人。極甚妖惡矣。上曰。姑爲下幕。命書傳敎曰。日寒如此。軍兵勞苦。不可不念。有難經宿。親鞫姑罷。又命書傳敎曰。親鞫待罪人拿來爲之。軍兵更待下敎待令。而三營外營入直馬步軍。各留十名。金虎門留二十名。餘皆出用陣上。訓將只率標下軍。結陣。留陣置之。禁軍一百八十人隨駕。與昌德入直通計事。分付。命善曰。明日有次對來會之敎。而貢市人弊瘼。姑未指一詳確。且無時急公事。將以頉稟矣。上曰。唯。仍降座。通禮跪請乘輿。上乘輿至敦化門。命解嚴各軍門。由肅章門。入協陽門。諸臣口傳問安訖。以次退出。
정조 6년
行都承旨嚴璹坐。左承旨徐有防坐。右承旨李在學坐。左副承旨鄭志儉坐。右副承旨李時秀坐直。同副承旨李謙煥坐直。注書李祖承仕直一員未差。假注書趙衍德藥院直。事變假注書車亨衢仕。
정조 6년
兵曹參議前望單子入之。徐鼎修落點。
정조 6년
兵曹口傳政事。副司果李百亨。
정조 6년
徐有防。以監印廳郞廳。以摠裁大臣意啓曰。國朝寶鑑封裹。依下敎。今已擧行之意。敢啓。傳曰。知道。
정조 6년
李時秀。以兵曹言啓曰。依下敎。隨駕禁軍及駕後禁軍與武藝別監。內吹兼內吹。標下軍兵等處。設粥以饋之意。敢啓。傳曰。知道。
정조 6년
李時秀。以訓鍊都監言啓曰。依下敎。衛內衛外軍兵等處。設粥分饋之意。敢啓。傳曰。知道。
정조 6년
李時秀。以禁衛營言啓曰。今此親鞫時。依傳敎。兩營入直鄕軍四十名內。除宮墻頹圮諸處把守軍十四名及營直十名。新營入直騎士二十五人。京標下軍二十七名。鄕軍三十七名內。各留十名。元入直將官。率領仍直。其餘軍兵。千摠金漢升。騎士將朴宗郁。把摠鄭駿采。哨官李樹。領付訓鍊都監陣。而竝待標信擧行。出番鄕軍二哨。千摠吳載光。哨官高道成李邦圭領率。設布帳外。另飭環衛。左邊屛門六處哨官四員。別騎衛五人。出番鄕軍二十四名。竝爲嚴飭定送。而還宮後。待標信撤罷之意。敢啓。傳曰。知道。
정조 6년
李時秀。以禁衛營言啓曰。依下敎。本營槍劍軍兼內吹環衛軍兵及訓鍊都監赴陣軍兵等處。設粥分饋之意。敢啓。傳曰。知道。
정조 6년
李時秀。以御營廳言啓曰。今此親鞫擧動時。依傳敎。出番鄕軍一哨。哨官李明祿率領。設布帳外環衛。一哨。哨官邊義邦率領。罪人結幕處排立。東營集春營入直鄕軍一哨內。宮墻頹圮諸處把守軍四十名。營直各十名除。實四十六名。騎士二十五人內。營直十人除。實十五人。新營入直鄕軍一哨內。營直十名除。實九十九名。及各色京標下軍二十二名。各其將官率領。赴于訓局陣。右邊屛門三處把守將卒。亦令嚴飭定送。而東營集春營入直馬步軍兵。待標信擧行。還宮後。竝還入直之意。敢啓。傳曰。知道。內環衛將官。禁營則以把摠哨官磨鍊。本局則只以哨官磨鍊。似因營各異例。而然事未妥。卿則從重推考。外營置許多堂上將官。將焉用哉。此後毋論三營。親鞫時內環衛將官。千摠一員。把摠一員率領。排立哨官。隨其哨數擧行。可也。
정조 6년
李時秀。以御營廳言啓曰。依下敎。駕前別抄。兼內吹環衛軍兵及赴陣將校軍兵等處。設粥分饋之意。敢啓。傳曰。知道。
정조 6년
李時秀。以義禁府言啓曰。罪人煥九美玉等。依下敎。移送捕廳之意。敢啓。傳曰。知道。
정조 6년
金宇鎭。以司憲府言啓曰。新除授持平李度謙。除拜後尙未署經。同臺署經。備三員爲之者。自是古例。而執義兪彦鏶在外。掌令一員未差。持平一員未差。只有大司憲鄭好仁。掌令權坪二員。在前如此之時。二員開坐。啓請署經之意。敢啓。傳曰。知道。
정조 6년
弘文館應敎徐有成。副應敎朴天行。校理李喆模。副校理李魯春。副修撰姜彝正吳泰賢等。伏以。亂逆之作。未有甚於近日。德賊一出。百怪層生。前而有湖逆。後而有海孽。甚至於仁邦之變而極矣。其三字六字等凶言。固已萬萬叵測。而若其嘯聚徒黨。密勿謀議。或稱元帥。或稱先鋒。屠掠之計。先及於營邑。不軌之圖。至擬於京師。言之膽掉。思之骨驚。噫嘻。痛矣。古今天下。豈有如此賊之窮凶極惡者哉。渠旣一一納招。結案已具。則決不可遲待他罪人之拿來。使之容息於晷刻之間。況且徑斃獄中。又如澤白兩賊之失刑。則其可曰國有法乎。臣等謂亟從兩司之請。大逆不道罪人仁邦。卽爲正法。夬洩神人之憤。斷不可已也。臣等俄於帳殿。欲陳所懷。方纔進伏。而淸蹕旣戒。未及發端。憂憤之極。玆敢不計夜深。忙構短箚。齊聲仰籲。惟聖明垂察焉。取進止。答曰。省箚具悉。已諭兩司矣。
정조 6년
判義禁蔡濟恭疏曰。伏以。世變層生。逆獄相繼。冒寒親訊。玉體勞動。臣半日參鞫。一則爲聖候慮深。一則爲世道憤切。仍念臣之束帶彈冠。復玷士大夫之列。眞所謂世間事無所不有。拚棄萬事。冒膺新除。雖出於舁疾討賊之義。而大防盡壞。微諒莫守。俯仰慙歎。置身無所。況臣狗馬賤疾。浹朔彌留。符到卽行。固所甘心。而最是目下所不可堪者。頑痰屯結左脅下。浸淫及於腹之全。背之半。或熨或湯。了無其效。坐立則暈如推懸。刺若針束。忍不得啑水之頃。以故居家晝宵。惟臥是時。昨於帳殿之侍。威顔不違咫尺。其所敬畏。顧當。何如。而匍匐階級。則有同嬰孩之狀。牢伏楹隅。則不啻戚施之樣。衛士指笑。侍臣驚怪。臣誠愧汗浹背。不知所以自措也。加以退食之際。不擇溫冷。關格忽作。達夜狂叫。見方床簀微命。去死隔地。萬無自力趨參於今日訊囚之列。有臣如此。生不如死。玆敢疾聲仰籲於仁覆之天。伏乞聖慈。亟削臣判金吾之職。以重鞫體。以延殘喘。千萬血祝。答曰。省疏具悉。知卿有實樣。本職纔已許解矣。
정조 6년
壬寅十一月二十日辰時。上御誠正閣。禮房承旨入侍時。左承旨徐有防。假注書趙衍德。別兼春秋徐龍輔鄭東浚。以次進伏訖。上曰。監印堂上入侍事。分付。賤臣承命出。與李性源鄭昌聖徐有隣偕入進伏。上曰。寶鑑權奉本館時。何以爲之乎。昌聖曰。皆設卓以奉矣。上曰。習儀時。何以擧行乎。昌聖曰。當以空彩轝陪進矣。上曰。要彩轝。止於宜春門外。好矣。昌聖曰。習儀時。當用朝服乎。上曰。然矣。有隣曰。今月二十二日。國朝寶鑑上太廟習儀時。前後廂軍。以幾哨磨鍊乎。上曰。連日軍兵。勞苦可悶。外營入直訓局軍一百名。御營軍一百名除出。作先後廂。可也。有隣曰。禁軍則以幾名磨鍊乎。上曰。禁軍。以昌德宮入直四十名出用。可也。有隣曰。挾輦軍槍劍軍。依數入參乎。上曰。槍劍軍置之。挾輦軍。以弘化門入直軍六十名出用。可也。有隣曰。在前習儀時。雲寶劍不爲磨鍊。侍衛則兵曹都摠府堂郞各一員。五衛將二員。宣傳官四員。武兼六員入參。而別無節目。只軍兵條件書啓。軍兵解嚴時。除標信擧行矣。今亦依此爲之乎。敢稟。上曰。依爲之。出擧條有隣曰。今月二十四日。國朝寶鑑進獻時。鹵簿陳列及軍兵排立之節。依圖式磨鍊乎。敢稟。上曰。依爲之。出擧條命退。諸臣以次退出。
정조 6년
壬寅十一月二十日巳時。上詣禁衛營。親鞫入侍時。行都承旨嚴璹。左承旨徐有防。右承旨李在學。左副承旨鄭志儉。右副承旨李時秀。同副承旨李謙煥。記事官李祖承。假注書趙衍德。事變假注書馬思人。記注官金鳳顯。別兼春秋鄭東浚。以次隨駕。上具翼善冠衮龍袍。乘輿出協陽門。命書傳敎曰。侍衛軍兵毛具。又命書傳敎曰。兵曹參知徐鼎修。先侍衛後謝恩。上曰。守宮閣臣。以金憙出牌事。分付。賤臣承命出傳。上曰。殿座後訓將入侍事。分付。賤臣承命出傳。駕由敦化門。詣禁衛營。通禮跪請降輿。上降輿陞座。領府事金尙喆。領議政徐命善。判府事鄭弘淳李徽之。領敦寧洪樂性。左議政李福源。右議政金熤。判義禁金華鎭。知義禁李性源徐有隣。同義禁洪秀輔。問郞副應敎朴天行。副司直尹㬦。副校理李喆模。兵曹正郞李夔。前判官徐美修。兵曹正郞李錫夏。校理洪仁浩。副司果李羽晉李百亨。大司憲鄭好仁。掌令權坪。大司諫申應顯。司諫朴聖泰。獻納金翊休。正言權裕李太亨。刑房都事徐有豐兪翊柱。文書都事李性淳金載謙。以次進前。尙喆等曰。昨日勞動之餘。聖體。若何。上曰。一樣矣。命善曰。湖南罪人押來時。都事擧行。大段錯誤。揆以鞫體。不可無罪。當該都事。拿問嚴處。何如。上曰。事過後拿處。可也。出擧條命善曰。問事郞廳中金履正。有實病。李度謙。拜臺職竝減下。其代前正言李百亨。兵曹正郞李錫夏差下。何如。上曰。依爲之。出擧條命書傳敎曰。親鞫時。判義禁不可不備。聞有實𧏮。果難進參云。判義禁蔡濟恭。今姑許遞。前望單子入之。賤臣承命出。持入望單。以金華鎭落點。上曰。今日傳命都事。若復如前擧行。則當決棍汰去。以此嚴飭。可也。上曰。捕將進前。李柱國進伏。上曰。罪人姑無徑斃之慮耶。柱國曰。問諸捕校。則似無此慮矣。上曰。押來都事召入。賤臣承命出。與李寬鼎進伏。上曰。罪人能無徑斃之患耶。寬鼎曰。連日食飮如常。而佯作病狀。極爲妖惡矣。上曰。罪人仁邦上之。命書問目。見事變日記喆模讀諭訖。仁邦供曰。云云。見事變日記上曰。完營訊問時。旣以德相納招。而今猝變辭。是何故也。仁邦曰。完營所供。皆是誣告矣。上曰。爾之供內。旣以都昌國爲都元帥。德相爲大先生云。而今欲變辭。安可得乎。爾其聚會精神。詳悉直告。可也。仁邦供曰。云云。見事變日記上曰。仁邦姑爲下幕。瑞集上之。勿出問目。直爲捧招。可也。上曰。仁邦所供。擧皆無實。爾當被反生之律。從實直告。瑞集曰。願與仁邦頭面矣。上曰。仁邦上之。瑞集與仁邦頭面訖。上曰。瑞集初無語屈之端。宜有傅生之道矣。仍命解枷下幕。上曰。罪人天湜上之。上曰。爾與仁邦頭面語屈。則當施反生之律。爾能面質乎。天湜曰。願與面質矣。天湜與仁邦頭面訖。上曰。仁邦依法訊刑。五度訖。上曰。爾其一如完營所招。從實直告。又命加刑二度。上曰。擧兵犯闕三字六字凶言。旣發渠口。而今於親問之下。一向變招。事極痛惋。渠之情狀。別無更問。而其在重鞫體之道。宜有審愼之政。與瑞集更爲面質後。直捧大逆不道遲晩。可也。華鎭曰。渠雖以誣告爲說。而渠輩逆節。旣有爛漫酬酢。不須更問矣。仁邦與瑞集。面質後承款。上曰。渠輩云云。一則凶言。一則犯闕。究厥罪狀。似當卽日正刑。而京來。姑未捉來。待捉來以爲正刑。何如。華鎭曰。如此劇逆。不可暫時緩刑。仍捧根脚。卽施邦刑。宜矣。尙喆曰。姑待他罪人拿來。以施正法。似或無妨矣。福源曰。法官雖卽請刑。姑觀京來捉來。似無妨矣。上曰。瑞集亦一同情之人矣。命善曰。今番鞫囚。無一生出之人矣。上曰。罪人仁邦下府。命書傳敎曰。親鞫姑罷。又命書傳敎曰。判義禁許遞。前望單子入之。大司憲鄭好仁等曰。近來亂賊之接踵而起者。無非爲德相效死之計。其氣焰之熾。排布之廣。實有宗社難言之慮。果然今番仁邦之出。而情節之窮凶。謀議之陰慘。實是載籍以來所未有所未聞之極惡大憝也。三字六字等凶言。固已萬萬叵測。而至於嘯聚徒黨。或稱元帥。或稱先鋒。屠掠營邑。直犯京師。以圖不軌。專出於爲德相之狀。一一直招。旣捧結案。則豈可以他罪人未及拿來。一刻容息於覆載之間乎。今若須臾遲延。徑斃如澤白。則國家之失刑。固無可言。而神人之憤惋。尤無以少洩矣。請大逆不道罪人仁邦。卽爲正法。上曰。旣捧結案。正法何時不可。依前下敎。待罪人拿來。正法。可也。上降座。通禮跪請乘輿。上乘輿至敦化門。命解嚴。由肅章門。入協陽門。諸臣口傳問安訖。退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨鄭志儉坐。右副承旨李世奭坐。同副承旨李時秀坐直。注書李祖承仕一員未差。假注書趙衍德藥院直。事變假注書未落點。
정조 6년
傳于李在學曰。右副承旨。與監印堂郞入侍。
정조 6년
事變假注書車亨衢。身病猝重。勢難察任。今姑改差。何如。傳曰。允。
정조 6년
傳于李在學曰。左承旨推考。
정조 6년
以統制使具明謙。本營餉穀勿爲停退事狀啓。傳于李世奭曰。此狀啓。以草記卽爲稟處。
정조 6년
以京畿監司李亨逵。水原府罪人哲老味等捉囚事狀啓。傳于李時秀曰。年未滿十歲之類。不必拘囚。竝放送事。回諭。
정조 6년
傳于李在學曰。日前畿伯狀本三度。因齋日留院之故。翌日始見之。卽下回諭矣。政院認以密啓封。尙今封置推案櫃中。如無俄者之提問。不知何時。可以頒布。況許多人之曠日滯囚。大非朝家本意。當該承旨事。萬萬駭然。爲先罷職不敍。竝以此意。卽爲回諭。使之今夜內。分付。
정조 6년
傳于李時秀曰。日昨聞京兆長言。抄戶文書。磨勘方張。而部官。多差執事官云。俄見擧案果然。部官明日習儀時。勿爲待令。其代以未通淸文臣及有實職蔭武。改付標事。分付。
정조 6년
鄭志儉。以弘文館言啓曰。新除授校理鄭在信。時在洪忠道忠州地。經筵入番事緊。請斯速乘馹上來事。下諭。傳曰。依啓。
정조 6년
鄭志儉。以弘文館言啓曰。新除授修撰嚴思晩。卽爲牌招察任。何如。傳曰。允。
정조 6년
李時秀。以吏曹言啓曰。今此國朝寶鑑奉安時。捧寶鑑官李泰永徐美修。時無職名。令該曹口傳付軍職。何如。傳曰。允。
정조 6년
李時秀。以備邊司言啓曰。以統制使具明謙狀啓。有草記稟處之命矣。卽見其狀本。則以爲。本道新還停捧中。本營餉穀。則毋得混停事。請令廟堂稟旨分付矣。每於還穀停退時。未捧之數。則盡歸統營。故停捧之害。統營偏受。師臣陳請。無怪其如此。而畿湖停還。旣有軍餉竝論之命。則今於統穀。獨爲區別。亦非一視之政。且今番嶺南停捧之數。不至甚多。其中統穀。尤當尠少。令道臣申飭於停捧諸邑。統營穀當捧與停退者。無或如前混淆。從實數擧行事。分付。何如。傳曰。朝令不可不信。今番依草記施行。而每當停退之時。未捧磨勘。盡歸統穀。若此不已。統營之穀。將至盡空乎。此事。業欲一番嚴飭而未果。後復有此等之弊。該道監司。自本司草記論勘。雖以統帥言之。袖手無言。亦難免其責。以此意分付。